Ehdotus: neuvoston päätös Keski-Afrikan tasavallan kanssa käytyjen neuvottelujen päättämisestä ja aiheellisten toimenpiteiden toteuttamisesta Cotonoun sopimuksen 96 artiklan mukaisesti /* KOM/2003/0629 lopull. */





Ehdotus: NEUVOSTON PÄÄTÖS Keski-Afrikan tasavallan kanssa käytyjen neuvottelujen päättämisestä ja aiheellisten toimenpiteiden toteuttamisesta Cotonoun sopimuksen 96 artiklan mukaisesti (komission esittämä) PERUSTELUT 1. Euroopan unioni (EU) on aloittanut 22. toukokuuta 2003 Cotonoun sopimuksen 96 artiklan mukaiset neuvottelut Keski-Afrikan tasavallan kanssa siellä 15. maaliskuuta 2003 tapahtuneen sotilasvallankaappauksen vuoksi. Kyseisen vallankaappauksen seurauksena perustuslain soveltaminen keskeytettiin, tasavallan presidentin ja hallituksen toiminta lakkautettiin ja parlamentti hajotettiin. Nämä seikat ovat ristiriidassa Cotonoun sopimuksen 9 artiklassa määriteltyjen sopimuksen olennaisten osien kanssa. 2. Neuvottelut käytiin Brysselissä 12. kesäkuuta 2003. Neuvottelujen päätyttyä EU totesi tyytyväisenä, että Keski-Afrikan tasavalta oli antanut tiettyjä sitoumuksia kuten sitoumuksen palauttaa perustuslaillinen järjestys, säilyttää poliittinen moniarvoisuus, käynnistää kansallinen vuoropuhelu, toteuttaa puolustusvoimien ja turvallisuusjoukkojen rakenneuudistus, parantaa julkisen talouden hoitoa ja torjua korruptiota, jotta valtion menoista pystytään vastaamaan säännöllisesti ja jotta etenkin palkat pystytään maksamaan säännöllisesti. EU katsoo kuitenkin, että tietyt näistä sitoumuksista eivät ole riittävän konkreettisia ja että niiden toteuttamisaikataulu ei ole riittävän tarkka, jotta niiden toteuttamista voitaisiin valvoa. EU toteaa, että siirtymävaiheen hallitus on antanut seuraavat sitoumukset: (1) Muutaman päivän kuluessa käynnistetään rajoittamattoman kansallisen vuoropuhelun valmisteluprosessi. EU toivoo, että vuoropuhelu toteutetaan laaja-alaisena ja että se perustuu asialistaan, jolla tähdätään demokraattisten arvojen omaksumiseen ja luodaan perusta uudelle perustuslailliselle järjestykselle. Lisäksi EU toivoo, että vuoropuhelun tosiasiallinen käynnistäminen, joka tapahtuu parlamentin ensimmäisessä täysi-istunnossa, toteutuu kolmen kuukauden kuluessa. (2) Kansallinen siirtymävaiheen neuvosto koostuu 96 jäsenestä. EU toivoo, että kyseisen neuvoston lausunnot ja suositukset julkaistaan ja otetaan asianmukaisesti huomioon. (3) Siirtymävaiheen hallitus on sitoutunut kunnioittamaan yleisiä vapauksia, perusoikeuksia sekä poliittisten puolueiden ja ammattijärjestöjen oikeutta esiintyä julkisissa tiedotusvälineissä. EU toivoo, että kolmen kuukauden kuluessa annetaan opposition asemaa koskeva laki. (4) Siirtymävaiheen hallitus on sitoutunut noudattamaan presidentin-, parlamentti- ja paikallisvaalien järjestämiselle asetettuja määräaikoja. EU toivoo, että tämän sitoumuksen perusteella laaditaan kolmen kuukauden kuluessa tarkka aikataulu, jossa määritellään eri vaalien tosiasialliselle järjestämiselle asetetut välitavoitteet ja resurssit. (5) Siirtymävaiheen hallitus on sitoutunut kunnioittamaan ihmisoikeuksia. EU toivoo, että otetaan käyttöön ohjelma ihmisoikeuksien kunnioittamisen parantamiseksi ja Keski-Afrikan tasavallan tilanteen seuraamiseksi. (6) Siirtymävaiheen hallitus on sitoutunut siihen, että palkat maksetaan ajallaan. EU katsoo, että tämä sitoumus on välttämätön yhteiskuntarauhan ja vakauden säilyttämiseksi. (7) Siirtymävaiheen hallitus on sitoutunut vahvistamaan julkisen talouden tervehdyttämissuunnitelman. EU ilmaisee tyytyväisyytensä tähän sitoumukseen ja toivoo, että suunnitelma vahvistetaan kolmen kuukauden kuluessa. (8) Siirtymävaiheen hallitus on sitoutunut soveltamaan voimassa olevaa korruption vastaista lakia ja tarvittaessa toteuttamaan lisätoimenpiteitä korruption torjumiseksi tehokkaasti varsinkin julkisella sektorilla. EU toivoo, että lakia sovelletaan tehokkaasti. (9) Siirtymävaiheen hallitus on sitoutunut noudattamaan Kimberleyn prosessia. EU toivoo, että Kimberleyn prosessiin liittyvän lupajärjestelmän suunnittelun yhteydessä Keski-Afrikan tasavallan osalta hyväksyttyjä suosituksia sovelletaan. (10) Siirtymävaiheen hallitus on sitoutunut ottamaan käyttöön puolustusvoimien ja turvallisuusjoukkojen rakenneuudistusohjelman sekä aseriisuntaa, demobilisaatiota ja yhteiskuntaan sopeuttamista koskevan ohjelman. EU toivoo, että siirtymävaiheen hallitus laatii kolmen kuukauden kuluessa tarkat ja realistiset ohjelma-asiakirjat. (11) EU toivoo, että tästä lähtien Keski-Afrikan tasavallan viranomaiset antavat EU:n toimielimille säännöllisin väliajoin kertomuksen edistymisestään eri aloilla ja annettujen sitoumusten täyttämisestä. Nämä kertomukset annetaan paikalliselle seurantakomitealle, joka koostuu siirtymävaiheen hallituksen ja EU:n edustajista. Puheenjohtajavaltion ja komission päätelmissä todetaan myös seuraavaa: "EU harjoittaa vuoropuhelua sen varmistamiseksi, että demokratia ja oikeusvaltioperiaate toteutuvat Keski-Afrikan tasavallassa mahdollisimman nopeasti, koska ne ovat edellytyksiä maan yhteistyösuhteiden palauttamiseksi normaaleiksi. Näillä neuvotteluilla pyritään edistämään sellaisen pysyvän perustuslaillisen järjestyksen saavuttamista, jolla luodaan Keski-Afrikan tasavallan tarvitsemaa vakautta, jotta se voi torjua köyhyyttä, edistää alueen vakautta ja yhdentyä tiiviimmin maailmantalouteen. EU seuraa erittäin tiiviisti tilanteen kehittymistä sellaisten määräaikaiskertomusten perusteella, joita Keski-Afrikan tasavalta on sitoutunut antamaan edellä tarkoitettujen sitoumusten täyttämisestä. EU valvoo sitoumusten, erityisesti vaaliaikataulun, noudattamista ja sitä, että vaalien avoimuuden ja demokraattisuuden varmistavat toimenpiteet toteutetaan. Tarvittaessa Cotonoun sopimuksen 96 artiklan 2 kohdan c alakohdan mukaisesti toteutettavien aiheellisten toimenpiteiden luonne ja laajuus riippuu olennaisesti Keski-Afrikan tasavallan viranomaisten antamien sitoumusten toteuttamisen laajuudesta. Toimenpiteistä päätetään, kun paikalla käydyistä vuoropuhelusta ja neuvotteluista on kulunut kolme kuukautta. EU korostaa, että Keski-Afrikan tasavallan viranomaisten täysipainoinen yhteistyö on olennaista, jotta EU voisi jatkaa maan tukemista sen kehityspyrkimyksissä." Tätä syvennettyä ja säännöllistä vuoropuhelua käytiin Banguissa. Se perustui tulostauluun ja paikallisen seurantakomitean jäsenille kuukausittain annettuihin seurantakertomuksiin. EU:n puheenjohtajavaltion ja komission edustajat arvioivat paikalla järjestelmällisesti yhteistyössä Yhdistyneiden Kansakuntien kehitysohjelman (UNDP) edustajan ja AKT-maiden suurlähettiläiden kanssa sitoumusten täyttämistä. Lisäksi AKT-ryhmän tiedonhankintavaltuuskunta vieraili Keski-Afrikan tasavallassa 17.-20. elokuuta 2003, ja sen päätelmät sisällytettiin neuvottelujen seurantakomitean kertomuksiin. Tämän perusteella voidaan todeta, että Keski-Afrikan tasavallan viranomaiset ovat toteuttaneet tiettyjen sitoumusten osalta rohkaisevia toimenpiteitä. On syytä huomata erityisesti seuraavaa: * Kansallinen vuoropuhelu näyttää käynnistyneen. * Kansallinen siirtymävaiheen neuvosto toimii normaalisti, sen lausunnot julkaistaan ja joitakin sen laatimista suosituksista on huomioitu keskeisiltä osiltaan. * Palkat on maksettu säännöllisesti maaliskuusta heinäkuuhun 2003 tietyistä viivästyksistä huolimatta. * Ministerineuvoston on vahvistanut 11. syyskuuta 2003 toimintasuunnitelman julkisen talouden tervehdyttämiseksi. * Kimberley-valtuuskunnan Keski-Afrikan tasavaltaan tekemän vierailun yhteydessä annettuja suosituksia on noudatettu. Seuraavat huolenaiheet ovat kuitenkin edelleen olemassa: * Vaikka poliittinen toiminta on normaalia, kansallinen siirtymävaiheen neuvosto ei ole vielä vahvistanut opposition asemaa. * Neuvotteluja käynnistettäessä ilmoitetun vaaliaikataulun hyväksi ei ole toteutettu konkreettisia toimia tai toimenpiteitä, joten sen noudattamisesta ei ole varmuutta. * Ihmisoikeustilanne on huonontunut vuoden ensimmäisen puoliskon aikana kuten Yhdistyneiden Kansakuntien (YK) pääsihteeri toteaa kesäkuussa 2003 turvallisuusneuvostolle antamassaan raportissa. Vaikka tilanteen heikkeneminen, johon liittyi poliittis-sotilaallinen kriisi, näyttää hidastuneen, huolenaiheita esiintyy yhä. Lehdistö, kansallinen siirtymävaiheen neuvosto, YK:n ihmisoikeusasioiden päävaltuutettu ja muut lähteet ovat raportoineet toistuvista ihmisoikeusrikkomuksista, joihin syyllistyvät varsinkin sotilasjoukot ja "vapauttajat". * Palkat on maksettu kutakuinkin ajallaan suurimman osan aikaa, mikä osoittaa huomattavaa edistymistä. Tämän käytännön jatkuvuus on kuitenkin erittäin epävarmaa, koska tähän saakka suuri osa palkoista on maksettu ulkopuolisten tahojen täsmällisesti toimittamilla varoilla ja koska maan vero- ja tullitulot ovat erittäin vähäisiä. * Varojen puutteen osalta on toteutettu tiettyjä toimia julkisen velan maksamiseksi, vero- ja tullitulojen lisäämiseksi, valtionyhtiöiden valvomiseksi ja kustannusten alentamiseksi. Julkisen talouden tervehdyttämissuunnitelma on vahvistettu 11. syyskuuta 2003, mutta sen täytäntöönpanon yksityiskohtaiset säännöt ja aikataulu ovat edelleen julkistamatta. * Yksittäisiä toimia korruption torjumiseksi kuten pidätyksiä on toteutettu. Ne eivät kuitenkaan näytä olevan sopusoinnussa yleisen toimintasuunnitelman kanssa, ja vaikuttaa siltä, että korruption vastaista lakia ei sovelleta järjestelmällisesti. Vaikka vanhasta hallinnosta vastanneiden henkilöiden pidätykset jatkuvat, korruptio näyttää jatkuvan edelleen. * Sotavoimia on vahvistettu (nimitykset, uudelleensijoitukset, uusien yksikköjen perustaminen, siirrot maan muihin osiin, koulutus jne.) Ranskan merkittävällä myötävaikutuksella. Näiden pyrkimysten perimmäiset tavoitteet jäävät kuitenkin epäselviksi selkeän ohjelman puuttuessa. Niinpä odotetaan, että tarkistetusta aseriisuntaa, demobilisaatiota ja yhteiskuntaan sopeuttamista koskevasta politiikasta julkistetaan asiakirja. EU katsoo, että kokonaisuutena tarkasteltuna siirtymäprosessi perustuslaillisen järjestyksen palauttamiseksi on alkanut. Kuitenkin merkittäviä epävarmuustekijöitä kohdistuu viranomaisten tämän asian osalta vahvistamien poliittisten pyrkimysten määrätietoisuuteen ja täsmällisyyteen sekä viranomaisten valmiuksiin saavuttaa nämä pyrkimykset. Komissio ehdottaa Cotonoun sopimuksen 96 artiklan 2 kohdan c alakohdassa tarkoitettuina aiheellisina toimenpiteinä seuraavaa: a) Yhteistyö keskeytetään osittain. Keskeyttämistä sovelletaan Bouar-Garoua Boulai -tiehankkeisiin, Banguin katujen kunnostamiseen sekä makrotalouden tukemiseen, joista määrätään yhdeksännen EKR:n maaohjelmassa. b) Muilla aloilla harjoitettavaa yhteistyötä ja jo käynnissä olevien ohjelmien toteuttamista jatketaan asteittain, jotta voidaan tukea Keski-Afrikan tasavallan viranomaisten toimia, kun kyse on 12. kesäkuuta 2003 pidetyssä kokouksessa annettujen sitoumusten tosiasiallisesta täytäntöönpanosta ja todetusta demokratiakehityksen edistymisestä. Tämä lähestymistapa voidaan toteuttaa käytännössä seuraavasti: i) Neuvottelujen päättymisen jälkeen yhteistyö keskitetään sosiaalialoille, erityisesti terveydenhuoltoon ja väestölle suoraan annettavaan tukeen. Tapauskohtaista tukea voidaan harkita toimenpiteille, joita viranomaiset toteuttavat sitoumustensa noudattamiseksi, erityisesti kun kyse on vaalivalmisteluista ja julkisen talouden tervehdyttämistä koskevan toimintasuunnitelman toteuttamiseen annettavasta teknisestä avusta. ii) Kun hallitus on laatinut selkeän poliittisen selvityksen aseriisuntaa, demobilisaatiota ja yhteiskuntaan sopeuttamista koskevasta ohjelmasta ja määritellyt armeijan ja turvallisuusjoukkojen rakenneuudistuksen pääsuuntaviivat, voidaan harkita tukea Keski-Afrikan tasavallan rauhan ylläpitämiseksi ja turvallisuuden vakauttamiseksi tähtääville toimille. c) Makrotaloudellinen tuki voidaan käynnistää uudelleen vasta, kun sellainen vaalisuunnitelma on vahvistettu, jossa määrätään eri vaalien järjestämiseen liittyvistä välitavoitteista ja keinoista ja kun ihmisoikeuksien kunnioittaminen voidaan varmistaa. Kyseisellä tuella täydennetään IMF:n kanssa toteutettavaa ohjelmaa ja se edellyttää, että julkisen talouden tervehdyttämisohjelma on käynnistetty. d) Yhteistyö käynnistetään jälleen täysimääräisenä vasta, kun maahan on palautettu demokratia ja oikeusvaltiorakenteet ja kun vaaleille asetetut määräajat ovat kuluneet umpeen eli viimeistään vuoden 2005 alussa. Tämä saattaa kuitenkin edellyttää ohjelmasuunnittelun tarkistamista tarpeiden ja rajoitusten huomioon ottamiseksi. Keski-Afrikan tasavallan viranomaiset ja komissio ovat jo nyt alkaneet pohtia tätä. Jos Keski-Afrikan tasavallan viranomaiset eivät noudata antamiaan sitoumuksia, komissiolla on oikeus alentaa yhdeksännessä EKR:ssa Keski-Afrikan tasavallalle varattuja määrärahoja vuosittain 20 prosentilla neuvottelujen päättymisestä alkaen. Tehostettua ja tiivistä poliittista vuoropuhelua Keski-Afrikan tasavallan hallituksen kanssa on jatkettava, jotta varmistetaan, että se jatkaa aloittamallaan toimintalinjalla maan oikeusvaltiorakenteiden palauttamiseksi sekä yhteiskunnan ja talouden vakauttamiseksi. Edellä esitetyn perusteella ja Cotonoun sopimuksen, 9 ja 96 artiklan mukaisesti komissio pyytää neuvostoa päättämään Keski-Afrikan tasavallan kanssa käydyt neuvottelut. Ehdotus: NEUVOSTON PÄÄTÖS Keski-Afrikan tasavallan kanssa käytyjen neuvottelujen päättämisestä ja aiheellisten toimenpiteiden toteuttamisesta Cotonoun sopimuksen 96 artiklan mukaisesti EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen, ottaa huomioon Cotonoussa 23 päivänä kesäkuuta 2000 allekirjoitetun AKT-EY-kumppanuussopimuksen [1], [1] EYVL L 317, 15.12.2000, s. 3. ottaa huomioon Afrikan, Karibian ja Tyynenmeren valtioiden ryhmän jäsenten sekä Euroopan yhteisön ja sen jäsenvaltioiden välisen Cotonoussa 23 päivänä kesäkuuta 2000 allekirjoitetun kumppanuussopimuksen tekemisestä 19 päivänä joulukuuta 2002 tehdyn neuvoston päätöksen 2003/159/EY [2] ja erityisesti sen 3 artiklan, [2] EYVL L 65, 8.3.2003, s. 27. ottaa huomioon AKT-EY-kumppanuussopimuksen soveltamiseksi toteutettavista toimenpiteistä ja noudatettavista menettelyistä tehdyn sisäisen sopimuksen [3], sellaisena kuin sitä jäsenvaltioiden hallitusten edustajien 18 päivänä syyskuuta 2000 tekemällä päätöksellä sovelletaan väliaikaisesti, ja erityisesti sen 3 artiklan, [3] EYVL L 317, 15.12.2000, s. 376. ottaa huomioon komission ehdotuksen, sekä katsoo seuraavaa: (1) Cotonoun sopimuksen 9 artiklassa tarkoitettuja sopimuksen olennaisia osia kuten AKT-maiden ja EU:n kumppanuuden perustana olevien demokratian ja oikeusvaltion periaatteiden kunnioittamista on rikottu 15 päivänä maaliskuuta 2003 tapahtuneella sotilasvallankaappauksella, jonka Euroopan unioni tuomitsi 21 päivänä maaliskuuta 2003 antamassaan julistuksessa. (2) AKT-maiden ja Keski-Afrikan tasavallan kanssa neuvoteltiin Cotonoun sopimuksen 96 artiklan mukaisesti 12 päivänä kesäkuuta 2003, jolloin Keski-Afrikan tasavallan viranomaiset antoivat Euroopan unionin esiin tuomien ongelmien korjaamiseksi erityisiä sitoumuksia, jotka oli määrä täyttää kolmen kuukauden ajan käytävän syvennetyn vuoropuhelun aikana. (3) Tämän ajanjakson päätyttyä Euroopan unioni katsoo, että siirtymäprosessi perustuslaillisen järjestyksen palauttamiseksi on kokonaisuutena tarkasteltuna alkanut. Merkittäviä epävarmuustekijöitä liittyy kuitenkin viranomaisten tämän asian osalta vahvistamien poliittisten pyrkimysten määrätietoisuuteen ja täsmällisyyteen sekä viranomaisten valmiuksiin saavuttaa nämä pyrkimykset, ON PÄÄTTÄNYT SEURAAVAA: 1 artikla Päätetään Keski-Afrikan tasavallan kanssa käydyt Cotonoun sopimuksen 96 artiklan mukaiset neuvottelut. 2 artikla Hyväksytään liitteenä olevassa kirjeluonnoksessa esitetyt toimenpiteet Cotonoun sopimuksen 96 artiklan 2 kohdan c alakohdassa tarkoitettuina aiheellisina toimenpiteinä. 3 artikla Tämä päätös tulee voimaan päivänä, jona se tehdään. Se on voimassa 30 päivään kesäkuuta siitä päivästä, jona neuvosto tekee päätöksen. Tämä päätös julkaistaan Euroopan unionin virallisessa lehdessä. Tehty Brysselissä Neuvoston puolesta Puheenjohtaja LIITE Kirjeluonnos Vastaanottaja: pääministeri, Keski-Afrikan tasavallan kansallisen siirtymävaiheen hallituksen päämies Arvoisa herra pääministeri, Euroopan unioni pitää Cotonoun sopimuksen 9 artiklan määräyksiä erittäin tärkeinä. AKT-maiden ja EU:n kumppanuuden ja suhteiden perustana on demokratian ja oikeusvaltion periaatteiden, ihmisoikeuksien sekä sosiaalisten perusoikeuksien noudattaminen. Nämä periaatteet ja oikeudet ovat kyseisen sopimuksen olennaisia osia. Tämän vuoksi Euroopan unioni on 21. maaliskuuta 2003 antamassaan julistuksessa tuominnut voimakkaasti 15. maaliskuuta 2003 tapahtuneen sotilasvallankaappauksen. Tähän liittyen Euroopan unionin neuvosto päätti 22. toukokuuta 2003 kutsua Keski-Afrikan tasavallan ja AKT-maiden viranomaiset neuvotteluihin, jotta tilannetta voitaisiin tarkastella yksityiskohtaisesti ja etsiä keinoja sen korjaamiseksi. Neuvottelut käytiin Brysselissä 12. kesäkuuta 2003. Tässä yhteydessä käsiteltiin useita peruskysymyksiä, ja Teillä oli tilaisuus esittää Keski-Afrikan tasavallan viranomaisten näkemys ja arvio tilanteesta. Euroopan unioni totesi tyytyväisenä, että Keski-Afrikan tasavalta oli antanut tiettyjä sitoumuksia, joilla on erityisesti tarkoitus palauttaa perustuslaillinen järjestys, säilyttää poliittinen moniarvoisuus, käynnistää kansallinen vuoropuhelu, toteuttaa puolustusvoimien ja turvallisuusjoukkojen rakenneuudistus, parantaa julkisen talouden hoitoa ja torjua korruptiota, jotta valtion menoista pystytään vastaamaan säännöllisesti ja etenkin palkat pystytään maksamaan säännöllisesti. Lisäksi sovittiin Banguissa kolmen kuukauden ajan käytävästä, kaikkia esille tuotuja asioita koskevasta syvennetystä vuoropuhelusta ja siitä, että tilannetta arvioitaisiin uudelleen kyseisen ajanjakson päätyttyä. Tätä syvennettyä ja säännöllistä vuoropuhelua käytiin Banguissa. Se perustui tulostauluun ja seurantakomitean jäsenille kuukausittain annettuihin seurantakertomuksiin. EU:n puheenjohtajavaltion ja komission edustajat arvioivat paikalla järjestelmällisesti yhteistyössä Yhdistyneiden Kansakuntien kehitysohjelman (UNDP) edustajan ja AKT-maiden suurlähettiläiden kanssa sitoumusten täyttämistä. Lisäksi AKT-ryhmän tiedonhankintavaltuuskunta vieraili Keski-Afrikan tasavallassa 17.-20. elokuuta 2003, ja sen päätelmät sisällytettiin neuvottelujen seurantakomitean kertomuksiin. Tämän perusteella voidaan todeta, että Keski-Afrikan tasavallan viranomaiset ovat toteuttaneet tiettyjen sitoumusten osalta rohkaisevia toimenpiteitä. On syytä huomata erityisesti seuraavaa: * Kansallinen vuoropuhelu näyttää käynnistyneen. * Kansallinen siirtymävaiheen neuvosto toimii normaalisti, sen lausunnot julkaistaan ja joitakin sen laatimista suosituksista on huomioitu keskeisiltä osiltaan. * Palkat on maksettu säännöllisesti maaliskuusta heinäkuuhun 2003 tietyistä viivästyksistä huolimatta. * Ministerineuvosto on vahvistanut 11. syyskuuta 2003 toimintasuunnitelman julkisen talouden tervehdyttämiseksi. * Kimberley-valtuuskunnan Keski-Afrikan tasavaltaan tekemän vierailun yhteydessä annettuja suosituksia on noudatettu. Seuraavat huolenaiheet ovat kuitenkin edelleen olemassa: * Vaikka poliittinen toiminta on normaalia, kansallinen siirtymävaiheen neuvosto ei ole vielä vahvistanut opposition asemaa. * Neuvotteluja käynnistettäessä ilmoitetun vaaliaikataulun hyväksi ei ole toteutettu konkreettisia toimia tai toimenpiteitä, joten sen noudattamisesta ei ole varmuutta. * Ihmisoikeustilanne on huonontunut vuoden ensimmäisen puoliskon aikana kuten Yhdistyneiden Kansakuntien pääsihteeri toteaa kesäkuussa 2003 turvallisuusneuvostolle antamassaan raportissaan. Vaikka tilanteen heikkeneminen, johon liittyi poliittis-sotilaallinen kriisi, näyttää pysähtyneen, huolenaiheita esiintyy yhä. Lehdistö, kansallinen siirtymävaiheen neuvosto, YK:n ihmisoikeusasioiden päävaltuutettu ja muut lähteet ovat raportoineet toistuvista ihmisoikeusrikkomuksista, joihin syyllistyvät varsinkin sotilasjoukot ja "vapauttajat". * Palkat on maksettu kutakuinkin ajallaan suurimman osan aikaa, mikä osoittaa huomattavaa edistymistä. Tämän käytännön jatkuvuus on kuitenkin erittäin epävarmaa, koska tähän saakka suuri osa palkoista on maksettu ulkopuolisten tahojen täsmällisesti toimittamilla varoilla ja koska maan vero- ja tullitulot ovat erittäin vähäisiä. * Varojen puutteen osalta on toteutettu tiettyjä toimia julkisen velan maksamiseksi, vero- ja tullitulojen lisäämiseksi, valtionyhtiöiden valvomiseksi ja kustannusten alentamiseksi. Julkisen talouden tervehdyttämissuunnitelma on vahvistettu 11. syyskuuta 2003, mutta sen täytäntöönpanon yksityiskohtaiset säännöt ja aikataulu ovat edelleen julkistamatta. * Yksittäisiä toimia korruption torjumiseksi kuten pidätyksiä on toteutettu. Ne eivät kuitenkaan näytä olevan sopusoinnussa yleisen toimintasuunnitelman kanssa, ja vaikuttaa siltä, että korruption vastaista lakia ei sovelleta järjestelmällisesti. Vaikka vanhasta hallinnosta vastanneiden henkilöiden pidätykset jatkuvat, korruptio näyttää jatkuvan edelleen. * Sotavoimia on vahvistettu (nimitykset, uudelleensijoitukset, uusien yksikköjen perustaminen, siirrot maan muihin osiin, koulutus jne.) Ranskan merkittävällä myötävaikutuksella. Näiden pyrkimysten perimmäiset tavoitteet jäävät kuitenkin epäselviksi selkeän ohjelman puuttuessa. Niinpä odotetaan, että tarkistetusta aseriisuntaa, demobilisaatiota ja yhteiskuntaan sopeuttamista koskevasta politiikasta julkistetaan asiakirja. Vaikuttaa siltä, että kokonaisuutena tarkasteltuna siirtymäprosessi perustuslaillisen järjestyksen palauttamiseksi on alkanut. Merkittäviä epävarmuustekijöitä liittyy kuitenkin viranomaisten tämän asian osalta vahvistamien poliittisten pyrkimysten määrätietoisuuteen ja täsmällisyyteen sekä viranomaisten valmiuksiin saavuttaa nämä pyrkimykset, Näiden sitoumusten ja niiden nykyisen toteutumatilanteen vuoksi Euroopan yhteisö ja sen jäsenvaltiot ovat valmiit päättämään Cotonoun sopimuksen 96 artiklan mukaiset neuvottelut. Koska 12. kesäkuuta 2003 annettujen sitoumusten mukaiset merkittävät toimenpiteet on vielä toteutettava, Euroopan unionin neuvosto on päättänyt Cotonoun sopimuksen 96 artiklan 2 kohdan c alakohdassa tarkoitettuina aiheellisina toimenpiteinä seuraavaa: a) Yhteistyö keskeytetään osittain. Tätä keskeyttämistä sovelletaan Bouar-Garoua Boulai -tiehankkeisiin, Banguin katujen kunnostamiseen sekä makrotalouden tukemiseen, joista määrätään yhdeksännessä EKR:ssä. b) Muilla aloilla harjoitettavaa yhteistyötä jatketaan asteittain, jotta voidaan tukea Keski-Afrikan tasavallan viranomaisten toimia, kun kyse on 12. kesäkuuta 2003 pidetyssä kokouksessa annettujen sitoumusten tosiasiallisesta täytäntöönpanosta ja todetusta demokratiakehityksen edistymisestä. Tämä lähestymistapa voidaan toteuttaa käytännössä seuraavasti: i) Neuvottelujen päättymisen jälkeen yhteistyö keskitetään sosiaalialoille, erityisesti terveydenhuoltoon ja väestölle suoraan annettavaan tukeen. Tapauskohtaista tukea voidaan harkita toimenpiteille, joita viranomaiset toteuttavat sitoumustensa noudattamiseksi, erityisesti kun kyse on vaalivalmisteluista, hyvästä hallinnosta ja julkisen talouden tervehdyttämistä koskevan toimintasuunnitelman toteuttamiseen annettavasta teknisestä avusta. ii) Kun hallitus on laatinut selkeän poliittisen selvityksen aseriisuntaa, demobilisaatiota ja yhteiskuntaan sopeuttamista koskevasta ohjelmasta ja määritellyt armeijan ja turvallisuusjoukkojen rakenneuudistuksen pääsuuntaviivat, voidaan harkita tukea Keski-Afrikan tasavallan rauhan ylläpitämiseksi ja turvallisuuden vakauttamiseksi tähtääville toimille. c) Makrotaloudellinen tuki voidaan käynnistää uudelleen vasta, kun sellainen vaalisuunnitelma on vahvistettu, jossa määrätään eri vaalien järjestämiseen liittyvistä välitavoitteista ja keinoista ja kun ihmisoikeuksien kunnioittaminen voidaan varmistaa. Kyseisellä tuella täydennetään IMF:n kanssa toteutettavaa ohjelmaa ja se edellyttää, että julkisen talouden tervehdyttämisohjelma on käynnistetty. d) Yhteistyö käynnistetään jälleen täysimääräisenä vasta, kun maahan on palautettu demokratia ja oikeusvaltiorakenteet ja kun vaaleille asetetut määräajat ovat kuluneet umpeen eli viimeistään vuoden 2005 alussa. Tämä saattaa kuitenkin edellyttää maaohjelman tarkistamista tarpeiden ja rajoitusten huomioon ottamiseksi. Keski-Afrikan tasavallan viranomaiset ja komissio ovat jo nyt alkaneet pohtia tätä. Jos Keski-Afrikan tasavallan viranomaiset eivät noudata antamiaan sitoumuksia, komissiolla on oikeus alentaa yhdeksännessä EKR:ssa Keski-Afrikan tasavallalle varattuja määrärahoja vuosittain 20 prosentilla neuvottelujen päättymisestä alkaen. Euroopan unioni jatkaa tilanteen ja kansallisen sovitteluprosessin edistymisen tarkkaa seuraamista. Se toivoo, että Keski-Afrikan tasavallan viranomaisten kanssa käydään tehostettua ja tiivistä poliittista vuoropuhelua maan oikeusvaltiorakenteiden palauttamisen tukemiseksi sekä yhteiskunnan ja talouden vakauttamiseksi. Kunnioittavasti Brysselissä [...]. Neuvoston puolesta Komission puolesta